
Klímaszorongás és a greenwashing kapcsolata

Kulcsszavak: Klímaszorongás, Egyéni szerepvállalás. Minőségi oktatás, Vásárlási szokások, Greenwashing
Dolgozatom a klímaszorongás és a greenwashing kapcsolatának hazai környezetben végzett vizsgálatával járul hozzá a szakirodalom eddig feltárt eredményeihez. A célom annak feltárása, hogy a magyarországi fiatalok hogyan élik meg ezt a feszültséget, mennyire van jelen mindennapi életükben. A részletes irodalmi áttekintés után alaposan bemutatom a kvalitatív kérdőíves kutatásomat, melynek célja, a Magyarországon élő 13-25 éves korosztály klímaszorongásának és vásárlási szokásainak vizsgálata.
A felmérésben 316 fő vesz részt, melyből 204 fő 13-25 év közötti. Az eredmények igazolják hipotézisemet, miszerint a vállalatok kihasználják a félelmet, amelyet a klímaváltozás hatásai váltanak ki. A tudatos vásárlók köre ezen indok miatt nő, amely még nagyobb és még több lehetőséget ad a cégeknek. A kutatásom eredményei szintén megerősítik, hogy a klímaszorongás érzése jelentős hatással van a tudatos vásárlási szokásokra, és hogy ezen emberek nagy része hajlamos támogatni és vásárolni olyan nagyvállalatoktól, amelyek a greenwashing technikáit alkalmazzák, hiszen nincsenek tisztában a vállalatok valódi tevékenységeikkel.
Az eredményeket összegezve egyértelműen kirajzolódik, hogy a greenwashing, azaz a zöldremosás jelentős veszélyt rejt, hiszen a fiatal generáció érzelmeivel és kiszolgáltatottságával élnek vissza. A H&M esete egy konkrét példa arra, hogy hogyan is tudják az eltérő marketing fogásokkal a fenntarthatóság címkéi alatt eladni a termékeiket anélkül, hogy tényleges változásokat alkalmaznának a környezetvédelem érdekében. A klímaszorongás nem csak arra van hatással, hogy befolyásolja a társadalmunk vásárlási szokásait, döntéseit, hanem egy tökéletes lehetőséget is nyújt a nagyvállalatoknak arra, hogy a tudatos fogyasztók jóhiszeműségével visszaéljenek és kihasználják őket. Mindenkinek tudnia kellene, hogy a fenntarthatóság nem csupán egy marketingstratégia, hanem társadalmi felelősség.



